KIRJALLINEN KYSYMYS P-2090/99 esittäjä(t): Reinhold Messner (Verts/ALE) komissiolle. Euroopan unionin erityisedustajan nimittäminen Tiibetiin.



Virallinen lehti nro 203 E , 18/07/2000 s. 0132 - 0133



KIRJALLINEN KYSYMYS P-2090/99 esittäjä(t): Reinhold Messner (Verts/ALE) komissiolle (8. marraskuuta 1999) Aihe: Euroopan unionin erityisedustajan nimittäminen Tiibetiin Komissio on varmaankin tietoinen Euroopan parlamentin 13. heinäkuuta 1995(1), 15. tammikuuta 1998(2) ja 14. toukokuuta 1998(3) antamista Tiibetiä koskevista päätöslauselmista. Näissä päätöslauselmissa tuomitaan Kiinan kansantasavallan laiton hyökkäys Tiibetiin ja sen miehittäminen. Päätöslauselmiin sisältyy myös Euroopan neuvostolle ja komissiolle esitetty tyhjentävä pyyntö Euroopan unionin erityisedustajan nimittämisestä Tiibetiin, jonka tehtävänä on ryhtyä kaikkiin mahdollisiin toimiin unionin esittämien, Tiibetin kansalais- ja poliittisia oikeuksia koskevien pyyntöjen osalta [mldr]. Euroopan parlamentti, komissio ja lukuisat eurooppalaiset pääministerit ovat vakuuttaneet Dalai Lamalle kiinnittävänsä erityistä huomiota Tiibetin ihmis- ja kansalaisoikeustilanteeseen sekä todellisten ja puolueettomien neuvottelujen käynnistämiseen Dalai Laman ja Kiinan viranomaisten välillä. Euroopan parlamentti on myös pyytänyt toistuvasti tietoja maailman nuorimmasta poliittisesta vangista Gedhun Choeky Nyimasta, 10-vuotiaasta tiibetiläisestä pojasta, jonka Kiinan viranomaiset ryöstivät pojan ollessa 6-vuotias, sen jälkeen kun Dalai Lama oli ilmoittanut tämän olevan Tiibetin toiseksi tärkeimmän hengellisen johtajan Panchen Laman viimeisin uudelleenruumiillistuma. 1. Aikooko komissio ryhtyä konkreettisiin poliittisiin toimiin, jotta Tiibetiin voitaisiin nimittää Euroopan unionin erityisedustaja? 2. Aikooko Euroopan unioni lunastaa Dalai Lamalle annetut lupaukset, jotka koskivat Tiibetin ihmisoikeustilannetta ja todellisten neuvottelujen käynnistämistä Dalai Laman ja Kiinan viranomaisten välillä? 3. Voiko komissio painostaa Kiinan viranomaisia, jotta poliittiset vangit Gedhun Choeky Nyima, Nawang Chophel ja Nawang Sandrol vapautettaisiin? (1) EYVL C 249, 25.9.1995, s. 162. (2) EYVL C 34, 2.2.1998, s. 169. (3) EYVL C 167, 1.6.1998, s. 223. Christopher Pattenin komission puolesta antama vastaus (17. marraskuuta 1999) Komissio on ottanut Tiibetin-kysymyksen yhdeksi keskeiseksi aiheeksi poliittisessa ja ihmisoikeuksia koskevassa vuoropuhelussa Kiinan kanssa. Unioni on omaksunut aiheeseen rakentavan ja johdonmukaisen lähestymistavan, jonka mukaisesti se jatkuvasti muistuttaa unionin ja Kiinan ihmisoikeuksia koskevassa vuoropuhelussa Tiibetin kansan kulttuurisen, kielellisen ja uskonnollisen identiteetin kunnioittamisesta. Lisäksi unioni vetoaa tasaisin väliajoin Dalai-laman ja Kiinan viranomaisten suoran vuoropuhelun aloittamisen puolesta. Omasta puolestaan komissio pyrkii määrätietoisesti edistämään Tiibetissä yhteistyöhankkeita, jotka hyödyttävät suoraan tiibetiläisväestöä. Unioni on myös puuttunut useaan otteeseen tiibetiläisten poliittisten vankien tilanteeseen erityisesti viimeisimmän unionin ja Kiinan ihmisoikeuskeskustelun yhteydessä Beijingissä 19. lokakuuta 1999. Komissio katsoo, että tämä lähestymistapa Tiibetin-kysymykseen on tällä hetkellä asianmukaisin.